《五日雨》
清代·李振钧

汨罗江流劲如弩。碧血喷薄飞作雨。江头争集吊左徒，荆楚岁作记月午。

裂缯剪綵模真龙，画舸婆娑竞箫鼓。晴景水滨多丽人，艳妆照水明霞舞。

大风捲地雨忽来，墨云浓压青蒲浦。跳珠溅湿红罗襦，委钿遗簪不胜数。

是谁好事倡遨嬉，名曰竞渡义奚取。吁嗟灵均生不辰，鱼腹曾无一抔土。

举世温蠖那可蒙，蝉蜕浊秽浩气吐。为箕为尾为虹霓，駴走罔象敢予侮。

五丝九粽投深渊，正恐幽怪笑人鲁。况以凭吊恣欢娱，蒲酒枭羹长命缕。

即使招魂歌楚些，不谅丹心心更苦。离骚一卷多离忧，非怨君王疾谗蛊。

思公子兮怀美人，涕泣冀回天听俯。誓将白水明独清，不恨身歼恨无补。

奈何误解风人辞，胥江怒潮竟同伍。孤忠自喻知者难，鼓枻沧浪彼渔父。

贾生赋鵩同死生，子长若失惭论古。我知今雨亦偶然，未必怀沙尚馀怒。

作者简介：李振钧，字海初，太湖县人。道光己丑一甲一名进士，授编修。有《味镫听叶庐诗草》。